Постигнато принципно съгласие, на базата на което да бъдат подготвени предложенията за промяна на Закона за водите и Наредбата за опазване на водите предназначени за питейно-битово водоснабдяване и на минералните води, предназначени за питейно-битово водоснабдяване и за водоснабдяване за производство на бутилирани води, за лечебни цели, за профилактика, за отдих и спорт:

1.Да бъдат установени 3 нива на защита:

**Охранителен пояс** – около всяко водовземно съоръжение, предназначено за питейно-битово водоснабдяване, обхващащ акватория и територия с ограничени размери и публична собственост, в който са разрешени само дейности за експлоатация на съоръженията;

- **Охранителна зона** около всяко водовземно съоръжение, предназначено за питейно-битово водоснабдяване или система от съоръжения, в райони с установен натиск върху водите – с дефинирани в Закона за водите и Наредбата минимални размери и възможност за определяне на други размери при извършване на конкретни проучвания. В тази зона да се прилагат мерките предвидени в зоната за защита на водите, както и забрани, ограничения и мерки насочени към съществуващи обекти и дейности в територията;

- **Зона за защита на водите** – водно тяло със задължителни мерки, свързани със спецификата на водното тяло;

2. Забраните, ограниченията и мерките, които да се прилагат в охранителните зони и зоните за защита на водите да се определят в Наредбата;

3. Собственикът на водовземното съоръжение да възлага проектиране и изграждане на охранителните пояси и определяне на границите и мерките в охранителните зони по реда на ЗУТ и да предприема действия за последващото им отразяване в кадастралната карта;

4. Водовземните съоръжения, забраните и ограниченията и мерките в охранителната зона да бъдат отразени в кадастъра и имотния регистър;

5. Собственикът на водовземното съоръжение да възлага и да финансира поддръжка и експлоатация на съоръженията в охранителните пояси и прилагането на забраните за дейности, различни от експлоатацията на съоръжението;

6. Мерките в зоните за защита на водите, предназначени за питейно-битово водоснабдяване и източника за финансирането им да се определят в Плановете за управление на речните басейни;

7. Забраните, ограниченията и мерките в границите на зоните за защита на водите, предназначени за питейно-битово водоснабдяване и в охранителните зони да се изпълняват от собствениците или ползвателите на обектите, от държавата и общините и от държавните и общински органи, разрешаващи реализирането на съответните дейности;

8. Забраните, ограниченията и мерките в границите на зоните за защита на водите, предназначени за питейно-битово водоснабдяване и в охранителните зони да се контролират в зависимост от вида на територията (земеделска, урбанизирана, защитена и т.н), като допълнително се дискутират възможните специфични контролни функции на общините и органите за здравен контрол.